
[bookmark: TextBodyBegin][bookmark: _GoBack]Az Európai Parlament,
–	tekintettel az Azerbajdzsánról szóló korábbi állásfoglalásaira,
–	tekintettel eljárási szabályzata 144. cikkének (5) bekezdésére és 132. cikkének (4) bekezdésére,
A.	mivel Azerbajdzsán fogva tartások és bírósági zaklatás révén fokozta a civil társadalom, az aktivisták és a megmaradó független média, például az Abzas Media elnyomását; mivel a civil társadalmi szervezetek jelenleg közel 300 politikai foglyot tartanak számon Azerbajdzsánban; mivel a Freedom House 2024. évi „Szabadság a világban” indexe Azerbajdzsánt a világ legkevésbé szabad országai közé rangsorolja, Oroszország és Belarusz mögé;
B.	mivel Gubad Ibadoghlu politikai közgazdászt és ellenzéki személyiséget az azerbajdzsáni hatóságok 2023 júliusában letartóztatták, és 2024. április 22-ig fogva tartották, majd házi őrizetbe helyezték; mivel letartóztatása óta jelentősen romlott az egészségi állapota a kínzás, az embertelen fogvatartási körülmények és a megfelelő orvosi ellátás megtagadása miatt, amivel életét veszélyeztették;
C.	mivel Ilhamiz Gulijev emberijog-védőt 2023. december 4-én önkényesen letartóztatták kábítószer-kereskedelemmel kapcsolatos kétes vádak alapján, miután visszaélést bejelentő személyként tanúskodott arról, hogy a rendőrség a kormány bírálói elleni bizonyítékokat manipulált; mivel akár 12 év szabadságvesztésre is ítélhetik;
1.	sürgeti Azerbajdzsánt, hogy haladéktalanul és feltétel nélkül engedje szabadon Ilhamiz Gulijevet; megjegyzi, hogy Gubad Ibadoghlut szabadon engedték és házi őrizet alá helyezték, és felszólítja a hatóságokat, hogy oldják fel az őt érintő utazási tilalmat, és ejtsék az ellene felhozott valamennyi vádat; felszólítja Azerbajdzsánt, hogy sürgősen gondoskodjon arról, hogy Gubad Ibadoghlu egy maga által választott orvos közreműködésével részesüljön független orvosi vizsgálatban, valamint hogy tegye lehetővé számára, hogy külföldi kezelést kapjon;
2.	sürgeti Azerbajdzsánt, hogy haladéktalanul és feltétel nélkül engedje szabadon az összes többi politikai foglyot, köztük Tofig Yagublu, Akif Gurbanov, Bakhtiyar Hajiyev emberijog-védőket, valamint Ulvi Hasanli, Sevinj Vagifgizi, Nargiz Absalamova, Hafiz Babali, Elnara Gasimova, Aziz Orujov, Rufat Muradli, Avaz Zeynalli, Elnur Shukurov, Alasgar Mammadli, Farid Ismayilov újságírókat, valamint uniós és más állampolgárokat;
3.	emlékezteti az azerbajdzsáni hatóságokat az emberi méltóság és az alapvető szabadságok tiszteletben tartására vonatkozó kötelezettségükre, és felszólítja őket, hogy helyezzék hatályon kívül azokat az elnyomó jogszabályokat, amelyek a független nem kormányzati szervezeteket és médiát a legalitás peremére sodorják;
4.	úgy véli, hogy az azerbajdzsáni folyamatos emberi jogi jogsértések nem egyeztethetők össze azzal, hogy az ország arra készül, hogy otthont adjon a COP29-nek; követeli, hogy a szervezők biztosítsák, hogy az emberi jogokat, az alapvető szabadságokat és a civil társadalom tényleges részvételét maradéktalanul rögzítsék és garantálják a fogadó országgal kötött megállapodásban;
5.	felhívja a Bizottságot, hogy fontolja meg az Azerbajdzsánnal fennálló stratégiai partnerség felfüggesztését az energiaügy területén; ragaszkodik ahhoz, hogy a jövőbeli partnerségi megállapodásokat az összes politikai fogoly szabadon bocsátásától és az ország általános emberi jogi helyzetének javulásától tegyék függővé;
6.	felhívja az EU emberi jogi különleges képviselőjét, hogy kérjen találkozókat az azerbajdzsáni politikai foglyokkal;
7.	ismételten kéri, hogy az EU globális emberi jogi szankciórendszere alapján szabjanak ki uniós szankciókat az emberi jogok súlyos megsértését elkövető azerbajdzsáni tisztviselőkre;
8.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, a tagállamoknak, valamint Azerbajdzsán elnökének, kormányának és parlamentjének.

